सानिया मलानी सेती बरसात के पहिली पानी हमेसा ओकर जनम दिन ले जुरे एक ठन भविष्यबानी ला सुरता कराथे.
17बछर के सानिया ह येला फिर ले सुरता करिस जब जुलाई 2022 के पहिली हफ्ता मं भारी बरसात सुरु होय रहिस. महाराष्ट्र के कोल्हापुर जिला के हटकनगले तालुका के भेंदावड़े गांव के ये बासिंदा कहिथे, "जब घलो मंय सुनथों के पानी वधात चलाय (पानी बढ़त हवय), मोला डर लागथे के कहूँ पुर झन आ जाय." ये गाँव अऊ येकर 4,686 बासिंदा मन 2019 के बाद ले दू परलय वाले पुर देखे हवंय.
सानिया सुरता करथे, "अगस्त 2019 के पुर के बखत, हमर घर भीतरी मं सिरिफ 24 घंटा मं सात फीट तक ले पानी भर गे रहिस" घर मं पानी जइसने भरे लगिस, मुल्लानी परिवार ह भाग के परान बचा लीस फेर ये घटना ह सानिया ला भारी सदमा मं डार दीस.
साल 2021 के जुलाई महिना मं ओकर गांव मं फिर पुर आय रहिस, परिवार ह तीन हफ्ता तक ले गाँव के बहिर राहत सिविर मं चले गे, गाँव के अफसर मन जब सुरच्छित मानिन तभे ये परिवार ह घर लहूंटिस.
जब लच्छन सुरु होईस, त वो ह सोचिस के ये ह बखत के संगे-संग बने हो जाही. जब अइसने नई होईस त वो ह एक निजी डॉक्टर करा गीस. अगस्त 2019 ले वो ह कम से कम 20 बेर डॉक्टर करा जा चुके हवय, फेर चक्कर आय, थकान, देह भर मं पीरा, घेरी-बेरी जर धरे, मन नई लगे अऊ सरलग "चिंता अऊ तनाव" के हालत कमती होय के नांवे नई लेय.
जब डॉक्टर ले कऊनो फायदा नई मिलिस, त ओकर संगवारी मन ले एक झिन रद्दा बताथेः "गप्प ट्रेनिंग करायचा (बस अपन ट्रेनिंग कलेचुप करत रह)." येकर ले घलो कुछु मदद नई मिलिस. ओकर हतासा बढ़ गे. जब वो ह अपन बिगड़त सेहत के बारे मं अपन डॉक्टर ले बात करिस, त वो ह ओकर ले बस अतकेच कहिस, "टेंशन झन ले." सायेद सानिया सेती ये माने सबले कठिन सलाह रहिस, काबर के ये ह ये मं तय रहिस के अवेइय्या बरसात कइसने होही अऊ ओकर परिवार उपर कइसने असर परही.
एक एकड़ जमीन के मालिक, सानिया के ददा जावेद के खत मं 2019 अऊ 2021 के पुर के बखत 100,000 किलो ले जियादा कुसियार बरबाद हो गे. भारी बरसात अऊ वारना नदी के उफान ह 2022 मं घलो ओकर अधिकतर फसल ला बरबाद कर दीस.
जावेद कहिथें, "2019 के पुर के बाद ले ये बात के कऊनो गारंटी नई ये जऊन लगाबे ओकर फर तोला मिलही. इह के किसान ला कम से कम दू पईंत बोये ला परथे." येकर ले खेती के लागत मोया मोटी दुगुना पर जाथे, मगर कभू-कभू कुछु मिलय घलो नई, जेकर ले खेती ह असथिर हो गे हवय .
बढ़त करजा अऊ एक अऊ पुर के डर ले सानिया अधिकतर बखत चिंता-फिकर करत रहिथे.
यूएन इंटरगवर्नमेंटल पैनल ऑन क्लाइमेट चेंज (आईपीसीसी) ह पहिली बेर ये बात ला फोर के रखे हवय के जलवायु परिवर्तन ह लोगन मन के मानसिक सेहत ऊपर गहिर ले असर करथेः अध्ययन मं सामिल सब्बो छेत्र मन मं ग्लोबल वॉर्मिंग सेती चिंता अऊ तनाव समेत मानसिक सेहत ले जुरे दीगर चुनौती मन बढ़त जावत हवंव. खास करके लइका. किसोर, सियान अऊ पहिली ले बीमार परे लोगन मन ऊपर येकर भारी असर परत हवय.
18 बछर के ऐश्वर्या बिराजदार ह अपन सपन मन ला 2021 के पुर मं बोहावत देखिस.
पुर के पानी कम होय के बाद, सानिया अऊ ऐश्वर्या के दाई-ददा ला तीन महिना तक ले कऊनो काम नई मिलिस काबर गांव फिर ले पुर के पहिली जइसने खड़े होय ले जूझत रहिस. जावेद ह अपन घटत आमदनी ला पूरा करे राजमिस्त्री के बूता घलो करथे, भरपूर काम पाय नई मिलत रहिस, काबर इलाका मं अधिकतर घर बनाय के बूता बंद परे रहिस. खेत पानी मं बुड़े रहय, ऐश्वर्या के दाई-ददा, जऊन मन किसान अऊ खेत मजूर आंय, मन ला घलो अइसने बखत ले गुजरे ला परिस.
करजा अऊ ओकर बढ़त बियाज ला देखत, परिवार मन पेट काटे के ऊपाय करिन. अइसने हालत मं ऐश्वर्या अऊ सानिया ला चार महिना तक ले दिन मं एक बेर खाय ला मिलय अऊ कभू-कभू उपास रहे ला घलो.
2015 अऊ 2020 के मंझा मं करे गे राष्ट्रीय परिवार स्वास्थ्य सर्वेक्षण के सार ये के कोल्हापुर जिला मं 15 ले 49 बछर के उमर के लोगन मन मं उच्च रक्तचाप के मामला मं 72 फीसदी के बढ़ोत्तरी ये डहर आरो करथे. कर्नाटक के कोडागु जिला मं 2018 के पुर के असर वाले 171 लोगन के जाँच के बाद अध्ययन मं मिलिस के 66.7 फीसदी मं अवसाद, देह के विकार, नसाखोरी, नींद के दिक्कत अऊ चिंता के लच्छन बने रहिस.
एक ठन दीगर शोध मं मिलिस के तमिलनाडु के चेन्नई अऊ कुड्डालोर मं दिसंबर 2015 मं आय पुर ले असर मं आय 45.29 फीसदी लोगन मन के मनोरोग के पहिचान करे गे रहिस; सर्वेक्षन मं सामिल 223 मन ले 101 लोगन मन अवसाद वाले रहिन.
विशाल चव्हाण, जेन ह भेंदावड़े मं 30 ताइक्वांडो लइका मन ला सिखावत हवंय, जवान खिलाड़ी मन के मानसिक सेहत मं ये तरीका के असर ला देखत येकर साखी देथें. "2019 के बाद ले, कतको लइका मन ये हालत के सेती खेले ला छोड़ दे हवंय." ऐश्वर्या, जेन ह ओकर ले सिखथे, एथलेटिक्स अऊ मार्शल आर्ट ला अपन जीविका बनाय के योजना ऊपर फिर ले सोचत हवय.
2019 के पुर ले पहिली, ऐश्वर्या ह अपन परिवार के चार एकड़ खेत मं कुसियार के खेती करे मं मदद करे रहिस. वो ह कहिथे, 24 घंटा मं, पुर के पानी उसाचा मूला (कुसियार के बरहा मं) भर गे अऊ फसल ला पूरा पूरी बरबाद कर दीस.
वो ह आगू कहत जाथे, "मोर ट्रेनिंग ह सीधा खेती ले जुरे हवय." खेती के संग अऊ येकरे सेती ओकर परिवार के जीविका अऊ जिनगी, बदलत मऊसम के घटना ले बढ़त खतरा सेती ,खेल मं जीविका के बारे मं ऐश्वर्या के संदेहा सुभाविक आय.
ये पूछे जाय ले के ये जवान लइका मन के मदद सेती काय करे जा सकथे, मनोवैज्ञानिक डॉक्टर काकाडे कहिथें, "पहिली काम ये हो सकत हवय के हमन ओकर मन के बात ला सुनन अऊ वो मन ला अपन भावना ला बोले देवन. जइसने के हमन सिस्टमिक थेरेपी (प्रणालीगत इलाज) धन ग्रीफ़ काउंसलिंग (सदमा ले निजत दिलाय के सलाह) मं करथन. जब लोगन मन ला अपन दिक्कत पीरा ला कहे के मऊका मिलथे, त वो मन ला राहत पाय जइसने लागथे काबर वो मन ला पहिली स्तर के मदद मिल जाथे, जेकर ले वोला इलाज मं मदद मिलथे." फेर, असल बात ये हवय के कम संसाधन वाले सेहत देखभाल के बुनियादी ढांचा अऊ बड़े इलाज के खरचा सेती लाखों लोगन मन ला मानसिक सेहत के इलाज ह नई मिले सकय.
लंबा दूरिहा के धाविका सोनाली काम्बले के खेल के भारी ललक ऊपर 2019 के पुर ह स्पीड ब्रेकर जइसने रोड़ा बन गे. ओकर दाई-ददा, दूनो भूमिहीनखेत मजूर मन ला ओकर बाद परिवार ला बड़े भारी तंगी ले बचाय रखे सेती ओकर मदद के जरूरत रहिस.
ओकर ददा राजेंद्र कहिथें, "हमन तीनों के बूता करे के बाद घलो, हमन गुजारा नई करे सकन." सरलग बरसात ले खेत मन मं पानी भर जाथे अऊ लंबा बखत तक ले खेती के लइक नई रह जाय, जेकर सेती बूता काम कमतिया जाथे अऊ येकरे सेती, खेती के बूता ऊपर आसरित परिवार के आमदनी गिर जाथे.
सोनाली के दाई शुभांगी के कहना हवय के जब जुलाई 2022 मं भारी बरसात सुरु होईस, त लोगन मन ला डर रहिस के कृष्णा नदी मं पुर आ जाही. सोनाली ह अपन रोज के ढाई घंटा के ट्रेनिंग ला छोर दीस अऊ परलय ले निपटे के तियारी सुरु कर दीस. वो ह जल्देच भारी तनाव मसूस करे लगिस, जेकर सेती डॉक्टर तीर जाय ला परिस.
ऐश्वर्या, सानिया अऊ सोनाली खेती किसानी वाले परिवार ले हवंय, जेकर मं के किस्मत मं धन दुरभाग मं बरसात ले भारी नाता हवय. ये परिवार मं 2022 के धूपकल्ला मं कुसियार के खेती करे रहिन.
1953 अऊ 2020 के मंझा, भारत के 22 करोड़ लोगन मन के उपर असर करिस, ये ह संयुक्त राज्य के अबादी के करीबन 6.5 गुना आय अऊ 437,150 करोड़ रूपिया के नुकसान करिस. बीते 20 बछर (2000-2019) मं, भारत ह हरेक बछर अऊसतन 17 पुर के घटना ला देखिस, जेकर बाद ये ह चीन के बाद दुनिया के सबले जियादा पुर के असर वाला देश बन गे.
10 बछर ले जियादा बखत ले महाराष्ट्र के कतको हिस्सा मं, खासकरके कोल्हापुर जिला मं, बेबखत बरसात तेजी ले बढ़त हवय. ये बछर अक्टूबर मंइच राज के 22 जिला मं 7.5 लाख हेक्टेयर ऊपर प्राकृतिक आपदा के असर परे रहिस. ये इलाका मं फसल, फल अऊ साग-भाजी के खेती सामिल हवंय. राज के कृषि विभाग के मुताबिक 2022 मं, महाराष्ट्र मं 28 अक्टूबर तक ले 1, 288 मिमी पानी गिरे रहिस - अऊसत बरसात के 120.5 फीसदी. अऊ येकर1,068 मिमी जून ले अक्टूबर के मंझा मं गिरे रहिस.
फेर ये ह एक ठन बड़े फेरफार आय जऊन ला बताय के जरूरत हवयः सेहत के भरपूर देखभाल के आंकड़ा के कमी जेन ह ये इलाका मं बढ़त बीमारी मन के संग बदलत मऊसम ला जोरथे. येकरे सेती मऊसम के बिपत के असर परे अनगिनत लोगन मन ला सार्वजनिक नीति बनाय बखत नज़रअंदाज़ कर दे जाथे, जबकि ये नीति मन समाज के सबले कमजोर तबका सेती फायदा पहुंचाय ला देखत बनाय जाथे.
सोनाली कहिथे, "मोर सपना खिलाड़ी बने के हवय, फेर जब हमन गरीब होथन, त हमर करा थोरेच पसंद होथे, अऊ जिनगी हमन ला कऊनो एक ला चुने के इजाजत नई देवय." जइसने-जइसने दुनिया मं मऊसम के संकट बढ़त जाही, बरसात के तरीका बदलत जाही अऊ सानिया, ऐश्वर्या अऊ सोनाली सेती मिले पसंद भारी कठिन होही.
ये कहिनी, रिपोर्टर ला स्वतंत्र पत्रकारिता अनुदान के तहत इंटरन्यूज के अर्थ जर्नलिज्म नेटवर्क डहर ले समर्थित कड़ी के हिस्सा आय.
